​ອົງ​ການ​ປົກ​ປ້ອງ​ ສິດ​ທິ​ແມ່​ຍິງ ​ຂອງ​ເຮ​ຕີ ຮຽກ​ຮ້ອງຂໍ ຄວາມ​ຍຸ​ຕິ​ທຳ ສຳ​ລັບ ພວກ​ນັກ​ໂທດ ​ແມ່​ຍິງ ທີ່​ຖືກ​ຂົ່ມ​ຂືນ
ພວກ​ນັກ​ໂທດ​ຜູ້​ຊາຍ ປະ​ມານ 430 ຄົນ ບໍ່​ພໍ​ໃຈ​ກັບ​ສະ​ພາບ​ການ​ເປັນ​ຢູ່​ທີ່​ຂີ້​ຮ້າຍ ໄດ້​ແຫກ​ຄຸກ ໃນ​ລະ​ຫວ່າງວັນ​ທີ 7 ຫາ 8 ຂອງເດືອນ​ພະ​ຈິກ​ຜ່ານ​ມານີ້ ແລ້ວ​ນັກ​ໂທດ​ຈຳ​ນວນ​ນຶ່ງ ​ບຸກ​ເຂົ້າ​ໄປ​ຂົ່ມ​ຂືນ​ພວກ​ນັກ​ໂທດ​ແມ່​ຍິງ 12 ຄົນ.
“ພໍແລ້ວ ພວກເຮົາບໍ່ສາມາດຮັບມືກັບເລື້ອງນີ້ ໄດ້ອີກຕໍ່ໄປ” ນັ້ນແມ່ນຄຳເວົ້າທີ່ເປັນຕາໜ່າຍຂອງທ່ານນາງ ປເຣີດີກາ ຊັງ ຜູ້ປະສານງານຂອງສະຫະພັນແມ່ຍິງຊາວເຮຕີເພື່ອການຟື້ນຟູ ຄືນໃໝ່ ຫຼືເອີ້ນຫຍໍ້ວ່າ LIFAR ທີ່ໄດ້ກ່າວໄປໃນລະຫວ່າງກອງປະຊຸມຖະແຫລງຂ່າວ ຢູ່ທີ່ນະຄອນຫຼວງ ປອກໂອແປຣັງ ຂອງເຮຕີ ທ່ານນາງຊັງ ໄດ້ກ່າວຕື່ມວ່າ “ພວກເຮົາຂໍຮ້ອງເຖິງນັກການເມືອງທຸກໆຄົນ ຜູ້ທີ່ເປັນພາກສ່ວນທີ່ກ່ຽວຂ້ອງ ໃຫ້ແກ້ໄຂສະຖານະການນີ້ຢ່າງວ່ອງໄວ ເພື່ອທີ່ພວກເຮົາສາມາດມີປະເທດ ບ່ອນທີ່ພວກເຮົາສາມາດມີຊີວິດການເປັນຢູ່ຢ່າງສະຫງົບສຸກ ແລະປອດໄພ ບ່ອນທີ່ສິດທິຂອງພວກແມ່ຍິງ ໄດ້ຮັບຄວາມເຄົາລົບນັບຖື ” ທ່ານນາງ ຊັງ ໄດ້ກ່າວປະນາມ ການຂົ່ມຂືນຊຳເລົາໝູ່ພວກນັກໂທດແມ່ຍິງຈຳນວນ 12 ຄົນ ໂດຍພວກນັກໂທດຜູ້ຊາຍ ທີ່ພະຍາຍາມຈະຫລົບໜີອອກຈາກຄຸກ ຢູ່ໃນເມືອງໂກແນບສ໌ ທາງພາກເໜືອຂອງປະເທດເມື່ອສັບປະດາແລ້ວນີ້ ທ່ານນາງ ໄດ້ຂໍຮ້ອງໃຫ້ນຳເອົາພວກນັກໂທດທັງຫຼາຍມາລົງໂທດ ແລະຊົດໃຊ້ຄ່າເສຍຫາຍ ໃຫ້ແກ່ພວກແມ່ຍິງທັງໝົດ ຜູ້ທີ່ໄດ້ຖືກລ່ວງລະເມີດ ພວກນັກໂທດຜູ້ຊາຍ ປະມານ 430 ຄົນ ບໍ່ພໍໃຈກັບສະພາບການເປັນຢູ່ທີ່ຂີ້ຮ້າຍ ໄດ້ແຫກຄຸກ ໃນລະຫວ່າງວັນທີ 7 ຫາ 8 ຂອງເດືອນພະຈິກຜ່ານມານີ້ ມີລາຍງານວ່າ ພວກເຂົາໄດ້ຖືກຄຸມຂັງຢູ່ໃນຄຸກທີ່ແອອັດ ໂດຍປາດສະຈາກອາຫານ ແລະນ້ຳດື່ມ ພວກເຂົາສາມາດປົດອາວຸດຂອງ ເຈົ້າໜ້າທີ່ຍາມຄຸກຄົນນຶ່ງ ແລ້ວພາກັນພັງປະຕູອອກມາ ເມື່ອອອກມາໄດ້ແລ້ວ ພວກເຂົາກໍໄປຊອກຫາພວກນັກໂທດແມ່ຍິງ ຢູ່ໃນຄຸກອີກຟາກນຶ່ງຕ່າງຫາກ ອີງຕາມພວກພະຍານທີ່ເຫັນເຫດການ ແລະໄດ້ພາກັນຂົ່ມຂືນພວກເຂົາເຈົ້າ ຊ້ຳແລ້ວຊ້ຳອີກ ຈົນກວ່າຕຳຫຼວດໄດ້ເດີນທາງມາເຖິງ ແລະໄດ້ຍິງແກັສນ້ຳຕາເຂົ້າໃສ່ເພື່ອຢຸດຢັ້ງການໂຈມຕີດັ່ງກ່າວນັ້ນ ທ່ານນາງຊັງ ຍັງໄດ້ຮຽກຮ້ອງໃຫ້ປ່ອຍຕົວນັກໂທດແມ່ຍິງຄົນນຶ່ງ ໃນທັນທີ ຜູ້ທີ່ຍັງຕິດຄຸກຢູ່ນັ້ນ ເຖິງແມ່ນວ່າ ນາງມີກຳນົດຈະຖືກປ່ອຍຕົວກ່ອນໜ້າການໂຈມຕີ ກໍຕາມ ທ່ານນາງ ໄດ້ກ່າວຕໍ່ບັນດານັກຂ່າວວ່າ “ພວກເຂົາເຈົ້າໄດ້ອ້າງວ່າ ພວກເຂົາບໍ່ເຫັນເອກກະສານປ່ອຍຕົວ ແລະໄດ້ຄວບຄຸມຕົວນາງໄວ້ຢູ່ໃນຄຸກ ບ່ອນທີ່ນາງຕົກເປັນຜູ້ເຄາະຮ້າຍໃນການຖືກຂົ່ມຂືນ ” ຜູ້ປະສານງານຂອງອົງການ LIFAR ໄດ້ກ່າວອ້າງເຖິງ ສົນທິສັນຍາເຈນີວາ ແລະກົດໝາຍສາກົນອື່ນໆ ທີ່ຮຽກຮ້ອງໃຫ້ ພວກນັກໂທດສົງຄາມ ພ້ອມດ້ວຍ ພວກນັກໂທດທີ່ເປັນພົນລະເຮືອນ ຄວນໄດ້ຮັບການເບິ່ງແຍງດູແລຢ່າງມີມະນຸດສະທຳ ທ່ານນາງຊັງເວົ້າວ່າ “ກົດໝາຍເຫຼົ່ານີ້ ແມ່ນໄດ້ຖືກລະເມີດ ຢູ່ໃນປະເທດຂອງພວກເຮົາ ”